IMF sê SA het te veel strukturele probleme | Maroela Media
Ekonome sê ernstige probleme staar die Suid-Afrikaanse ekonomie nog in die gesig.
Dit volg op die Internasionale Monetêre Fonds (IMF) se besoek aan die land. Ná die roetinebesoek, het die IMF gesê Suid-Afrika sal dapper moet optree om die ekonomie 'n hupstoot te gee. Die IMF het te kenne gegee dat Suid-Afrika nog te veel strukturele probleme het.
Die IMF sal graag 'n Suid-Afrikaanse ekonomiese groeikoers bo 2% wil sien. In die eerste kwartaal van vanjaar het die groeikoers met 'n swakker as verwagte 2,2% gesink.
Volgens die IMF kan Suid-Afrika vanjaar 'n hoër groeikoers haal. Die Washington-gebaseerde kredietmaatskappy sê egter dat dit nie genoeg sal wees om werkloosheid, armoede en ongelykheid aan te spreek nie.
In wat as 'n kritiese uitspraak beskou kan word, sê die IMF dat Suid-Afrika besondere groeipotensiaal het, maar het nie die afgelope vyf jaar munt geslaan uit 'n verbetering in die wêreldekonomie nie. Ekonome skryf dit grootliks toe aan oudpres. Jacob Zuma se presidentskap en beweringe van staatskaping.
Die IMF skryf dit ook verder toe aan beleidsonsekerheid, wat die landkwessie insluit, asook Suid-Afrika se streng gereguleerde markte wat dit duurder en moeiliker maak om in hierdie land sake te doen.
In sy voorskou vir die wêreldekonomie het die IMF sy groeikoers vir Suid-Afrika tot 1,5% aangepas. Die organisasie sê van die probleme wat die land se ekonomie kan pootjie, rus op besteding en die staatsdiensloonrekening. Die IMF het te kenne gegee dat die staatsdiensloonrekening finansieringskostes kan laat styg en die groeikoers demp.
Intussen sê die hoofekonoom by economists.co.za, Mike Schussler, dat Suid-Afrika se staatsdiensloonrekening as persentasie van bruto binnelandse produk (BBP) onder die top20-lande ter wêreld val. Schussler sê gevolglik kan die regering nie op infrastruktuur bestee soos nodig is nie.
Hy sê teen 13,79% is dié Suid-Afrikaanse loonrekening baie hoog, selfs hoër as Namibië, Lesotho en Swaziland se loonrekeninge, wat ook reeds besonder hoog is.
In ryk lande soos Amerika en die Europese Unie beloop die staatsdiensloonrekening sowat 9,7%. En in wat as arm lande beskou kan word, is dit 6,3%.
Intussen het die ekonomiese agentskap NKC African Economics ook sy groeikoers vir die land afgegradeer.
Die agentskap verwag ook dat die ekonomiese groeikoers vanjaar 1,5% sal beloop. Dit teenoor sy vorige verwagting van 1,8%. Die groeikoers het verlede jaar 1,7% beloop.
Ekonome is ook bekommerd dat Eskom vanjaar op buitelandse en binnelandse markte staatsuitgifte gaan uitreik om die sukkelende staatsonderneming te ondersteun.